कम से कम तीन बाढ़ राहत अभियान से फुल टाइम जुड़े होने के अपने अनुभव से बता सकता हूँ कि सीएम रिलीफ फंड में पैसा भेजना या काफी दूर से सरकार को सामान भेज देना आपको भावनात्मक रूप से संतुष्ट तो कर सकता है मगर यह इस बात की गारंटी नहीं है कि आपके द्वारा भेजा गया पैसा या सामान वाकई पीड़ितों के काम आ जायेगा। 2008 की कोसी की बाढ़ में बिहार के सीएम रिलीफ फंड में काफी पैसा भेजा गया। मैंने आरटीआई के जरिये जानने की कोशिश की कि इस फण्ड का पैसा कोसी की बाढ़ में ख़र्च हुआ, मुझे इसका जवाब नहीं मिला। मगर एक अन्य आरटीआई के जरिये यह जरूर मालूम हुआ कि सरकार ने उस दौरान जो पैसा खर्च किया वह केंद्रीय राहत कोष की तरफ से मिला पैसा था। मुझे एक जानकार ने बताया कि आपदा की स्थिति में राज्य सरकार सबसे पहले राज्य के कोष का पैसा खर्च करती है और केंद्र पर पैकेज के लिये दबाव बनाती है।